La Bibia piemontèisa/Testament Vej/Genesi/Genesi 7


Génesi

7 

Na vira che tut a l'é stàit pront, Nosgnor a l'ha dit a Noè: "Intra 'nt l'arca, ti con tuta toa famija, përchè an costa generassion i l'hai trovà che d'òm giust a l'é mach pì rëstajne un: ti. Pòrta con ti set cobie - mas-cc e fumela - ëd minca n'animal che mi i ten-o d'esse pur e na cobia 'd minca dj'àutri. Pija 'dcò set cobie 'd minca sòrt d'osej. A-i deuv esse un mas-cc e na fumela an minca pàira, parèj ch'as në conserva la specie 'n sla tèra. Da sì a set dì i farai pieuve për quaranta dì e quaranta neuit, fin-a a tant ch'i l'avrai fàit dësparì da la tèra tute le creature vive ch'i l'hai fàit.

A l'é parèj che Noè a l'ha compì tut lòn che Nosgnor a l'avìa daje da fé. Noè a l’era 'd sessent agn quand che 'l diluvi a l'avìa inondà la tèra. Anlora Noè a l'é 'ntrà 'nt l'arca con ij sò fieuj, soa fomna e soe nòre, për guernesse da l'eva dël diluvi. Con lor a j'ero 'dcò le bestie che Nosgnor a considerava pure e cole ch’a l’ero nen, ansem a tuti j'osej e ij bes-cin ch'a corìo për la tèra. A l'ero intrà 'nt l'arca a cobie, mas-cc e fumela, tal coma Nosgnor a l'avìa ordinà a Noè. 

Dòp ses dì, a l'é rivaie l'eva dël diluvi ch'a l'ha fongà la tèra. Noè a l'avìa sessent agn quand che l’eva da sota la tèra a l’era surtìa fòra e antratant a j'ero dcò duvertasse le ciuse dël cél ch'a l'han campà giù motobin d'eva. La pieuva a l'è seguità a tombé a verse për quaranta dì e quaranta neuit. An col midem dì, Noè a l'è intrà ant l'arca con ij sò fieuj Sem, Cam e Iafet, soa fomna e le tre nòre. Con lor ant l'arca a-i ero 'd cobie 'd minca sòrt ëd bestie - domestie e servaje, cite e grande - ansema a d'osej d'ògni sòrt. Anlora a son ëvnùite da Noè e a son intrà 'nt l'arca dcò na cobia 'd tute le bestie ch'a vivo e a fiatisso, un mas-cc e na fumela 'd minca specie, tal coma Nosgnor a l'avìa ordinà a Noè. Peui Nosgnor a l'ha sarà la pòrta apress ëd lor.

Ël diluvi a l'ha seguità a tombé 'n sla tèra për quaranta dì. L'eva a l'era sèmper pì àuta, tant che l'arca a l'é aussasse bin dë dzora 'd la tèra e a së sostnìa. L'eva a vnisìa sèmper pì àuta 'n sla tèra e l'arca a stasìa a gala. A la fin, l'eva a l'ha quatà fin-a le montagne pì àute dla tèra e a l'é rivà squasi a set méter dë dzora dle sime pì àute. A l'avìa fàit meuire nià tute le creature ch'as bogiavo dë dzora dla tèra: osej, animaj domesti e servaj, tuti j'animaj ch'as rabasto për tèra, ansem a tuta la gent ch'a j'era. Tuti coj ch'a fiativo e  a vivìo an sla tèra fërma a l'ero mòrt.

Nosgnor a l'ha fàit dësparì tute le creature dla tèra, da j'òm fin-a a le bestie, da cole ch'as rabasto për tèra fin-a a tui j'osej: tùit a son dësparì da la tèra. A son survivù mach Noè e coj ch'a j'ero con chiel andrinta dl'arca. L’eva dël diluvi a l'ha quatà la tèra për sent e sinquanta dì.

Nòte

Bibia
Testament Vej
Genesi